Perlemoen dwarsdeur | Netwerk24
– Vervolg van bladsy 1.
Die reusepot, industriële sowel as gewone kombuisskale, groot gasbottels en ’n gasstoof wat gebruik is om die perlemoen te kook voordat dit gedroog word, is in die leefruimte van die huis gevind. Twee van die drie slaapkamers is ingerig met droograkke, verwarmers en waaiers om die perlemoen te droog.
Twee mans – ’n Chinees (32) en Zimbabwiër (21) – is op die toneel in hegtenis geneem. Die owerhede het ook beslag gelê op altesaam 4 287 vars eenhede sowel as 11 498 gedroogde perlemoene wat binne-in die huis gevind is.
Kapt. FC van Wyk, Wes-Kaapse polisiewoordvoerder, het bevestig dat daar beslag gelê is op 526,1 kg gedroogde en 644 kg nat perlemoen met ’n geskatte straatwaarde van R3 944 327.
Die verdagtes sal na verwagting op Donderdag 8 Augustus op aanklagte van die bedryf van ’n perlemoenverwerkingsaanleg sonder die nodige permit en die onwettige besit van perlemoen in die Hermanus-landdroshof verskyn.